Ritratt: DOI - Kevin Abela .td_uid_2_61730d2d3dd93_rand.td-a-rec-img{text-align:left}.td_uid_2_61730d2d3dd93_rand.td-a-rec-img img{margin:0 auto 0 0} Mit-Tnejn 25 ta' Ottubru, persuni bla indirizz fiss u li kienu qed jispiċċaw f'sitwazzjoni fejn ma kinux qed jieħdu l-assistenza u l-benefiċċji soċjali se jingħataw indirizz temporanju biex ikunu jistgħu jibbenefikaw mill-istess assistenza soċjali. Dan ħabbru l-Ministru għas-Solidarjetà u l-Ġustizzja Soċjali, il-Familja u d-Drittijiet tat-Tfal Michael Falzon, hekk kif qal li permezz ta' ftehim mall-Fondazzjoni tas-Servizzi Soċjali, l-FSWS, persuni homeless isirilhom rapport mis-social workers u jingħtaw indirizz temporanju min-naħa tal-FSWS, biex b'hekk ikunu jistgħu jibbenefikaw mill-istess assistenza soċjali. "Dan hu gvern li verament jemmen fil-potenzjal ta' kulħadd u għalhekk qed nagħmlu minn kollox biex ħadd ma jaqa' lura. Din hija Malta ġusta u li temmen f'kull persuna, mingħajr ebda preġudizzju", qal il-Ministru. Il-Ministru ta dettalji dwar miżuri soċjali li se jkunu qed jidħlu fis-seħħ mis-sena d-dieħla kif ukoll oħrajn li se jidħlu fis-seħħ minn din is-sena stess. Fil-konferenza tal-aħbarijiet, il-Ministru Falzon enfasizza l-importanza li persuni vulnerabbli jingħataw l-attenzjoni meħtieġa u fil-ħin, u li b'hekk se tingħata iż-żieda fl-għajnuna tas-supplimentari li se tibda tingħata minn Diċembru ta' din is-sena. "Din se tingħata lil dawk kollha li jirċievu dan il-benefiċċju jiġifieri pensjonanti, anzjani u anke persuni li jistgħu jkunu f'impjieg jekk ma jkollhomx tfal taħt is-16-il sena. Din il-miżura hi mmirata għal dawk l-aktar vulnerabbli," kompla jgħid il-Ministru. Qal ukoll li persuni miżżewġa jew koppji li d-dħul tagħhom fl-2022 ma jaqbiżx l-€14,318 se jirċievu żieda fil-benefiċċju tal-għajnuna supplimentari li tvarja bejn €3.47 u €6.50 fil-ġimgħa, skont id-dħul tagħhom u li persuni waħidhom, inklużi romol, li d-dħul tagħhom fl-2022 ma jaqbiżx l-€10,221 se jieħdu żieda ta' bejn €4.10 u €5.00 fil-ġimgħa. Qal ukoll li mis-sena d-dieħla, se jingħataw €150 f'in-work benefit fis-sena lil dawk il-ħaddiema li għandhom paga bażika li ma teċċedix l-€20,000 u li jaħdmu ħinijiet atipiċi jiġifieri, filgħaxijiet, fi tmiem il-ġimgħa u bix-xift, mal-privat f'dawn is-setturi li ġejjin: akkomodazzjoni u servizzi tal-ikel, servizzi amministrattivi u ta' sapport, manifattura, trasport u ħażna u bejgħ bl-ingrossa u bl-imnut. Il-ħaddiema jridu jkunu tal-anqas ħadmu 6 xhur matul sena kalendarja f'dawn is-setturi. .td_uid_3_61730d2d3e242_rand.td-a-rec-img{text-align:left}.td_uid_3_61730d2d3e242_rand.td-a-rec-img img{margin:0 auto 0 0}